Ilma Adamson

**Ilma Adamson** (sündinud 24. juunil 1934) on eesti tantsupedagoog ja -õpetaja.

Ta on õppinud tantsu Ullo Toomi juures ning lõpetanud 1956. aastal Tallinnas rahvatantsujuhtide kursused ja 1964. ja 1968. aastal Moskvas ballettmeistrite kursused. Ta on juhendanud paljusid tantsukollektiive, neist tuntumad on tantsuansambel Tuisuline (1958–1966) ja tantsuansambel Sõprus (1958–2002). Praegu juhendab Keila Kultuurikeskuse naistantsurühmasid Keikal ja Koidula. 

Ilma Adamson on loonud sega-, nais- ja lasterühmadele ligi 90 tantsu. Tema loomingu näidetena saab nimetada segarühmale loodud tantse "Koduvainul", "Lainete mäng", "Põhjamaa päikese kullas", "Riidaja polka", "Pöördepolka", "Ilosa". Naisrühmadele on ta loonud tantsud "Piigad elevil" ja "Metsaveerel". Solistidele loodud "Lõbus labajalg" võitis uute tantsude konkursi. Ta on õpetanud Eestis paljudel täienduskursustel karakter- ja rahvatantsu. 

Ilma Adamsoni tuntumad õpilased on Kätrin Järvis (tantsuansambli Sõprus juhendaja aastast 2006), Tõnu Pomerants, Valdo Rebane. Aastatel 1977–2003 jagas Ilma Adamson karaktertantsukogemusi Soomes. Adamson on Eesti Tantsukunsti ja Tantsuhariduse Liidu liige.

Ilma Adamson on olnud noorte- ja üldtantsupidude lavastusgrupis üheteistkümnel korral, sellest peo üldjuhina ühel korral 1993. aastal, liigi üldjuhina viiel korral (1977, 1981, 1985, 1987, 1990) ja liigi üldjuhi assistendina viiel korral (1963, 1970, 1972, 1973, 1975). Tema tantse on esitatud üldtantsupidudel kahel korral.

Aastal 2016 asutati eesti rahvuskultuuri algteadmisi ja oskusi arendav Ilma Adamsoni tantsukool. Kooli pidaja on OÜ Astak. 2018. aasta kevadel lõpetas tantsukooli kaheaastase kursuse 1. lend.

## Tunnustus
* 1971 – Eesti NSV teeneline kultuuritegelane
* 1978 – Eesti NSV rahvakunstnik
* 1997 – Ullo Toomi nimeline rahvatantsustipendium
* 2002 – Valgetähe IV klassi teenetemärk
* 2004 – Anna Raudkatsi rahvatantsustipendium
* 2009 – Harjumaa teenetemärk
* 2010 – Keila kultuuripreemia (Keila rahvatantsuelu rikastamise eest)
* 2012 – Tallinna linna teenetemärk
* 2014 – aasta kodanik
* 2019 – Keila linna teenetemärk rahvuskultuuri edendamise eest

## Ilma Adamsoni stipendium
2005. aastal asutas Ilma Adamsoni poeg Eesti Rahvuskultuuri Fondi juurde eesmärgiga edendada lavarahvatantsu Ilma Adamsoni fondi.

### Stipendiaadid

* 2007 – Marina Kuznetsova, Pelgulinna Gümnaasiumi rahvatantsurühmade juhendamiseks 
* 2010 – Ene Jakobson, Tallinna Huvikeskuse Kullo tantsuansambli Sõleke peaballettmeistrile loominguliseks tegevuseks ja lavalise rahvatantsu arendamiseks 
* 2013 – Helena-Mariana Reimann, Tallinna Huvikeskuse Kullo tantsuansambli Sõleke tantsuõpetajale loominguliseks tegevuseks ja lavalise rahvatantsu arendamiseks
* 2016 – Kätrin Järvis, Tantsuansambli Sõprus tantsuõpetajale loominguliseks tegevuseks ja lavalise rahvatantsu arendamiseks
* 2017 – Riina Tammistu, enesetäiendamiseks Ilma Adamsoni Tantsukooli tantsujuhtide täiendkoolitusel
* 2018 – Raul Markus Vaiksoo, enesetäiendamiseks Ilma Adamsoni Tantsukooli tantsujuhtide täiendkoolitusel
* 2019 – Agne Kurrikoff-Herman, Tantsuansambli Sõprus nais- ja segarühmade juhendamiseks 
* 2021 – Ene Jakobson, autoritantsude tantsukirjelduste koostamiseks, jooniste tegemiseks
* 2022 – Kelli Kärsna, rahvatantsualaseks enesetäiendamiseks Tallinnas toimuvatel täiendkoolitustel
* 2024 – Tagne Seeder, õpinguteks Ilma Adamsoni Tantsukoolis

## Isiklikku
Tema poeg on ettevõtja ja riigiametnik Aivo Adamson.

## Viited